**בבית משפט השלום בחיפה ת"פ 20-**

**המאשימה: מדינת ישראל**

באמצעות מחלקת הסייבר בפרקליטות המדינה

רח' שאול המלך 39 תל-אביב, מיקוד 64924

טלפון: 073-3924455, פקס: 02-6468009

**- נ ג ד -**

**הנאשם: רונן בן אלכסנדר שיך**

יליד 17/02/1991, ת"ז ...

... חיפה

עתה במעצר מיום 15.06.2020

# כתב אישום

# חלק כללי:

1. "טלגרם" היא מערכת להעברת מסרים מידיים ותקשורת קולית ברשת האינטרנט, שנוסדה במהלך שנת 2013, וניתנת להפעלה ממערכות הפעלה שונות (להלן: **"טלגרם"**). המסרים המועברים במערכת טלגרם מוצפנים, וככלל הם נשמרים על גבי שרתי החברה המבוזרים ברחבי העולם וכן, בהתאם להגדרות המשתמש, נשמרים גם במכשירי המשתמשים.
2. טלגרם מאפשרת שליחת הודעות, תמונות, סרטוני וידאו, מדבקות (stickers), הודעות קוליות וקבצים מכל סוג. מערכת טלגרם ניתנת ל"הורדה" בחינם מכל אחת מחנויות האפליקציות לטלפונים סלולריים, וכן ניתנת להתקנה או לשימוש בחינם על גבי מחשבים. מאפייניה העיקריים של מערכת טלגרם הם הפרטיות והאנונימיות שהיא מאפשרת למשתמשיה.
3. ברירת המחדל לשמירת הודעות בטלגרם היא מבוססת "ענן" (שמירה בשרת) וניתן לגשת אל המידע האגור בחשבון הטלגרם של המשתמש מכל התקן המתחבר לאותו חשבון. ההודעות והמדיה נשמרות בענן עד למחיקה על ידי המשתמשים, ובהתאם להגדרות המשתמש גם במכשירו.
4. הדרך בה מוצג המשתמש אל מול משתמשי טלגרם אחרים היא אנונימית, בדרך כלל, וכוללת שם תצוגה, ושם משתמש (user). שם המשתמש, שהינו חד-ערכי, נבחר על-ידי המשתמש, ומערכת טלגרם אינה מאפשרת ששני משתמשים יהיו, במקביל, בעלי אותו שם משתמש. שם התצוגה (קרי הכינוי שבאמצעותו יופיע המשתמש אצל משתמשים אחרים ברשת) אף הוא נתון לבחירת המשתמש, וניתן לשינוי בכל עת. נוסף על כך, לכל משתמש מוגדר מספר חשבון (ID), המקושר למספר הטלפון בו נוצר החשבון. מספר זה הוא קבוע ולא ניתן לשינוי.
5. טלגרם מאפשרת יצירת קבוצות וערוצים. משתמש המצטרף ל**קבוצה** יכול לשלוח בה הודעות, הוא חשוף לכלל ההודעות הנשלחות בקבוצה ולהודעות שנשלחו בה **בעבר** (הודעות לרבות מדיה), וככלל, שם המשתמש של מנהל הקבוצה חשוף בפניו. משתמש בטלגרם יכול ליצור **ערוץ**, ובאמצעותו לשלוח הודעות למספר בלתי מוגבל של משתמשים בערוץ. בניגוד לקבוצה, אין באפשרות המשתמשים בערוץ להגיב על הודעות, אלא לראותן בלבד. באפשרותו של מנהל הערוץ למנוע מהמשתמשים המנויים על הערוץ להיחשף אל שם המשתמש שלו ויתר פרטיו, והמשתמש אף לא נחשף לזהותם של יתר המשתמשים בערוץ. עם ההצטרפות לערוץ, ניתן לצפות בהיסטוריית ההודעות בערוץ, ככל שמנהל הערוץ מאפשר זאת.
6. "**בּוֹטים**" – בוט (Bot) בטלגרם הוא תוכנת מחשב היוצרת שיחה כתובה, אשר אגורות בה שאלות ותשובות המתאימות עצמן באופן אוטומטי לפקודה אותה מקליד המשתמש. באופן זה הבוט בטלגרם מסוגל להגיב לפניה של משתמש על פי הגדרות מראש של מפתח הבוט, לרבות באמצעות הפצה של מדיה.
7. תוכנת טלגרם בוט – הינה תוכנה המאפשרת יצירה של פעולות מרובות באפליקצית הטלגרם ובין היתר, שליחה של הודעות למספר קבוצות או ערוצים במקביל, שליחה של הודעות באופן מתוזמן מראש, ייצוא אנשי קשר מטלגרם לקובץ, תמיכה במספר רב של חשבונות במקביל ועוד.
8. במועדים שונים במהלך השנים 2019-2020, או בסמוך לכך, פעל הנאשם להסוואת פעילותו ברשת האינטרנט באמצעים אשר יפורטו להלן:
   1. הנאשם הצטייד, לכל הפחות, ב-6 טלפונים סלולאריים חכמים.
   2. הנאשם הצטייד, לכל הפחות, ב-100 כרטיסי סים מסוג פריפייד, שהינם כרטיסים המשולמים מראש לקבלת שירותי תקשורת ללא צורך במתן פרטים מזהים.
   3. הנאשם יצר חשבונות דואר אלקטרוני אצל ספקיות שירות שונות תוך שימוש בפרטים כוזבים.
   4. הנאשם יצר עשרות משתמשים שונים באפליקציית טלגרם תוך שימוש בכרטיסי הסים אותם רכש.
   5. הנאשם רכש רישיון לתוכנה במחשב המאפשרת שליטה בבוטים ובקבוצות טלגרם רבות במקביל.
   6. הנאשם השתמש בארנקים ומטבעות דיגיטליים המאפשרים העברת כספים באופן אנונימי.
9. החלק הכללי מהווה חלק בלתי נפרד מהאישומים שלהלן.

# אישום ראשון:

## א. העובדות

1. החל מיום ה-6.11.2019 או בסמוך לכך, החל הנאשם לנהל בפועל את קבוצת הטלגרם "🇮🇱XxXiSrAeL🇮🇱" מספר 1480262810 ID: אשר נפתחה מספר חודשים קודם לכן (להלן בכתב אישום זה: "**איקס ישראל**" או "**הקבוצה**").
2. הנאשם התייצג בקבוצת הטלגרם איקס ישראל כבעלים ומנהל, ובאמצעות הרשאות הניהול שהחזיק הוא שלט בתכנים שפורסמו בקבוצה, הן בכך שפרסם תכנים רבים בעצמו, והן בכך שיכול היה להסיר תכנים שהופצו על ידי משתמשים אחרים, לצרף משתמשים חדשים וכן להסיר משתמשים קיימים.
3. מטרת הקבוצה איקס ישראל וייעודה, כפי שפורסמו בקבוצה, היו הפצה של סרטונים ותמונות בהם נחזות נערות ונשים ישראליות בעת ביצוע אקטים מיניים או בתמונות חשופות המתמקדות במיניותן, שלא בידיעתן או הסכמתן (להלן: **"התכנים המיניים"**).
4. מיום 6.11.2019 ועד ליום 15.6.2020 (להלן: **"התקופה הרלוונטית"**) הצטרפו לקבוצת הטלגרם איקס ישראל משתמשי טלגרם רבים וביום 23.6.2020 הקבוצה כללה למעלה מ- 28,110 משתמשים והופצו בה מיום הקמתה למעלה מ-15,490 תמונות וסרטונים המכילים תוכן מיני של נשים ישראליות, לרבות קטינות, בנסיבות שיש בהן כדי להשפילן או לבזותן, ובין היתר כשהן מבצעות אקטים מיניים והכל ללא הסכמתן.
5. לצד התכנים המיניים פורסמו, על פי רוב, פרטי הזיהוי של הנשים הנחזות בתכנים אלו לרבות שמן המלא וכינוין ברשתות החברתיות, המאפשרים יצירת קשר עמן, וזאת על מנת להוכיח כי מדובר בצעירות ישראליות ולא בחומר פורנוגרפי מרחבי העולם, הכל ללא הסכמתן.
6. במועדים שונים במהלך השנים 2020-2019, או בסמוך לכך, הקים הנאשם רשת המונה לכל הפחות 18 קבוצות וערוצים באפליקציית טלגרם. הנאשם פרסם וקידם את הרשת תוך שהוא מציין כי מדובר ב"רשת קבוצות מבית היוצר של קבוצת הטלגרם איקס ישראל" (להלן: "**רשת הקבוצות**"). הנאשם הגדיר את הקבוצות ברשת לפי נושאים, והכל כדי לפרסם תוכן אסור כפי שיפורט בהמשך.
7. הנאשם הגדיר את הקבוצות והערוצים ברשת הקבוצות באופן שבו הם פתוחים להצטרפות בפני כלל המשתמשים בטלגרם ופתוחים לצפייה בתוכן אף ללא הצטרפות אליהם.
8. במהלך התקופה הרלוונטית פעל הנאשם, בהזדמנויות רבות, להעלאת מספר המשתמשים המצטרפים לרשת הקבוצות שהקים, פרסם את רשת הקבוצות ועודד משתמשים נוספים להצטרף אל הקבוצות והערוצים ולצפות בתכנים המופצים בהם. כך למשל, פרסם הנאשם בקבוצת הטלגרם "Instagram Israel" את ההודעה הבאה, הכוללת קישורים למעבר מהיר וישיר לקבוצות שברשת:

🔞 הקבוצות והערוצים מבית היוצר 🇮🇱 XxXiSrAeL 🇮🇱 מציגים לכם: 🚱  
❤️ הערוצים והקבוצות מספר 1 בטלגרם בלי תחרות ! היזהרו מחיקויים וליצנים למיניהם ! ❤️  
לבעלי אייפונים שלא נכנס להם - [@israelisupport](https://t.me/israelisupport)  
📌 ערוץ הישראליות - [@israelichicks](https://t.me/israelichicks)  
📌 ערוץ המצלמות נסתרות ופורנו חו"ל - [@telepornworld](https://t.me/telepornworld)  
📌 סרטונים של ישראליות בלבד - [@israelivideo](https://t.me/israelivideo)  
📌 ערוץ הגיבוי -> חובה להצטרף !!! [@israelichicks2](https://t.me/israelichicks2)  
📌 בית הספר לסקס של ישראל [@telesirton](https://t.me/telesirton)  
🔥 קבוצת Xxxisrael הותיקה פותחת את שערייה מחדש - מעל 20 אלף איש ❣❣ מצביעים בידיים -> [@XxXiSrAeLOrIgInAl1](https://t.me/XxXiSrAeLOrIgInAl1)  
💥 כל הכוסיות הישראליות של האינסטגרם , העירום והחשוף בקבוצה אחת! [@instagramisrael1](https://t.me/instagramisrael1)  
📌 ההודעות מפריעות לכם? לא הספקתם לראות את כל הכוסיות?  
מעכשיו הכל בערוץ אחד,בלי דיבורים ובלי חארטות,כל הכוסיות בערוץ אחד של הקבוצה מספר אחת מבית 🇮🇱XxXiSrAeL🇮🇱  
הערוץ שלנו :  
[@instagramxxxisrael](https://t.me/instagramxxxisrael)  
רשת קבוצות חדשות !  
[@israpic](https://t.me/israpic) - תמונות של ישראליות 🏞🏞  
[@isravideo](https://t.me/isravideo) - וידיאו ישראלי 📽📽  
[@isravip](https://t.me/isravip) - ישראליות מפורסמות📸📸  
[@israeliethiopian](https://t.me/israeliethiopian) - אתיופיות בלבד👩🏾‍🦱👩🏾‍🦱  
ה-ערוץ שדיברו עליו החדשות אך לא נפתח בסוף חוזר ובענק - הצטרפות מוגבלת בזמן ונסגרת בסוף החודש ! 💯👌🔞⛔  
[@israelcams](https://t.me/israelcams)  
לזמן מוגבל גלויה לעיני כל מהרו !  
ממלכת הפורנו של ישראל 🔞⛔ : [@israelkingdom](https://t.me/israelkingdom)  
מארחות ונהנות - [@teleorgiya](https://t.me/teleorgiya)  
ערוץ המאכלס את כל המארחות והבחורות שעובדות בתחומי העיסוי 👈👌 ערוץ שחובה בכל בית 😉 - [@israelsexy](https://t.me/israelsexy)  
📌 ערוץ חדש - קיר הבושה , יפורסמו שמות העוקצים כאן על מנת שלא תיפלו בפח בטלגרם. [@wallofshamexxx](https://t.me/wallofshamexxx)  
מוזמנים להצטרף ולשמור על עצמכם ! 😊  
לכל פנייה בכל נושא בנוגע לפרסום ברשת שלנו , תמיכה וכל נושא אחר מוזמנים ליצור קשר ! [@removemypic](https://t.me/removemypic)  
כל הקבוצות מבית היוצר של 🇮🇱 XxXiSrAeL 🇮🇱 בלבד!

1. בדרך המתוארת לעיל, הקים ותפעל הנאשם את רשת הקבוצות ובמסגרתה הערוצים והקבוצות הבאים –
   1. קבוצת הטלגרם "בית הספר לסקס של ישראל" (1180091345 ID:) – הנאשם יצר את הקבוצה ביום 28.10.2019, או בסמוך לכך, כאשר ביום 23.6.2020 או בסמוך לכך היו חברים בקבוצה למעלה מ- 16,450 משתמשי טלגרם והופצו בה, מיום הקמתה, **764 סרטים ו-4718 תמונות** המכילים, ככלל, תכנים מיניים של צעירות ישראליות ולצידם, על פי רוב, פרטים אישיים של הצעירות והכל ללא הסכמתן, וזאת על מנת להקל על איתורן ולהוכיח כי מדובר בתכנים השייכים לצעירות ישראליות אותנטיות.
   2. קבוצת הטלגרם איקס ישראל (1480262810 ID:) – הנאשם מפעיל ומנהל את הקבוצה לכל הפחות מיום 06.11.2019, או בסמוך לכך, כאשר ביום 23.6.2020 או בסמוך לכך היו חברים בקבוצה למעלה מ- 28,110 משתמשי טלגרם והופצו בה, מיום הקמתה, **4,515 סרטים ו-10,982 תמונות** המכילים, ככלל, תכנים מיניים של צעירות ישראליות ולצידם, על פי רוב, פרטים אישיים של הצעירות והכל ללא הסכמתן, וזאת על מנת להקל על איתורן ולהוכיח כי מדובר בתכנים השייכים לצעירות ישראליות אותנטיות.
   3. ערוץ הטלגרם "Instagram Israel" (1487222277 ID:) – הנאשם יצר את הערוץ ביום 25.02.2020, או בסמוך לכך, כאשר ביום 23.6.2020 או בסמוך לכך, היו חברים בערוץ למעלה מ- 4,000 משתמשי טלגרם והופצו בו, מיום הקמתו, **68 סרטים ו-771 תמונות** המכילים, ככלל, תכנים מיניים של צעירות ישראליות ולצידם, על פי רוב, פרטים אישיים של הצעירות והכל ללא הסכמתן, וזאת על מנת להקל על איתורן ולהוכיח כי מדובר בתכנים השייכים לצעירות ישראליות אותנטיות.
   4. קבוצת הטלגרם " Instagram Israel" (1450680508 ID:) – הנאשם יצר את הקבוצה ביום 05.01.2020, או בסמוך לכך, כאשר ביום 23.6.2020 או בסמוך לכך היו חברים בקבוצה למעלה מ- 9,330 משתמשי טלגרם והופצו בה, מיום הקמתה, **833 סרטים ו-4071 תמונות** המכילים, ככלל, תכנים מיניים של צעירות ישראליות ולצידם, על פי רוב, פרטים אישיים של הצעירות והכל ללא הסכמתן, וזאת על מנת להקל על איתורן ולהוכיח כי מדובר בתכנים השייכים לצעירות ישראליות אותנטיות.
   5. קבוצת הטלגרם "טלפונים וסרטונים של בחורות ישראליות בלבד" (1397368592 ID:) – הנאשם מפעיל ומנהל את הקבוצה לכל הפחות מיום 25.02.2020 או בסמוך לכך, כאשר ביום 23.6.2020 או בסמוך לכך היו חברים בערוץ למעלה מ- 31,130 משתמשי טלגרם והופצו בה, מיום הקמתה, **1896 סרטים ו-13,033 תמונות** המכילים, ככלל, תכנים מיניים של צעירות ישראליות ולצידם, על פי רוב, פרטים אישיים של הצעירות והכל ללא הסכמתן, וזאת על מנת להקל על איתורן ולהוכיח כי מדובר בתכנים השייכים לצעירות ישראליות אותנטיות.
   6. ערוץ הטלגרם איקס ישראל (1180056324 ID:) – הנאשם יצר את הערוץ ביום 28.02.2020, או בסמוך לכך, כאשר ביום 23.6.2020 או בסמוך לכך היו חברים בערוץ למעלה מ- 548 משתמשי טלגרם והופצו בה, מיום הקמתה, 218 סרטים ו-1,590 תמונות המכילים, ככלל, תכנים מיניים של צעירות ישראליות ולצידם, על פי רוב, פרטים אישיים של הצעירות והכל ללא הסכמתן, וזאת על מנת להקל על איתורן ולהוכיח כי מדובר בתכנים השייכים לצעירות ישראליות אותנטיות.
   7. קבוצת הטלגרם "סרטונים ישראלים בלבד" (11770993589 ID:) – הנאשם יצר את הקבוצה ביום 02.11.2019, או בסמוך לכך, כאשר ביום 23.6.2020 או בסמוך לכך היו חברים בקבוצה למעלה מ- 16,430 משתמשי טלגרם והופצו בה, מיום הקמתה, **1262 סרטים ו-346 תמונות** המכילים, ככלל, תכנים מיניים של צעירות ישראליות ולצידם, על פי רוב, פרטים אישיים של הצעירות והכל ללא הסכמתן, וזאת על מנת להקל על איתורן ולהוכיח כי מדובר בתכנים השייכים לצעירות ישראליות אותנטיות.
   8. קבוצת הטלגרם "הממלכה של הפורנו בישראל" (1106936194 ID:) – הנאשם יצר את הקבוצה ביום 16.01.2020, או בסמוך לכך, כאשר ביום 23.6.2020 או בסמוך לכך היו חברים בקבוצה למעלה מ- 11,330 משתמשי טלגרם והופצו בה, מיום הקמתה, **986 סרטים ו-634 תמונות** המכילים, ככלל, תכנים מיניים של צעירות ישראליות ולצידם, על פי רוב, פרטים אישיים של הצעירות והכל ללא הסכמתן, וזאת על מנת להקל על איתורן ולהוכיח כי מדובר בתכנים השייכים לצעירות ישראליות אותנטיות.
   9. קבוצות הטלגרם "Twerky kitty official" (ID: 1191301700) ו- "המאומתים בלבד" (1106936194 ID:) – הנאשם יצר את הקבוצות ביום 20.04.2020 או בסמוך לכך, וביום 27.04.2020 או בסמוך לכך, בהתאמה. בקבוצות אלו הופצו מודעות ופרטים הנוגעים לצעירות המקיימות שיחות וידאו ושולחות תכנים מיניים בעבור תשלום.
   10. קבוצת הטלגרם "מארחות ונהנות" וערוץ הטלגרם "טלזנות" (1441639906 ID:) – הנאשם יצר את הקבוצות ביום ה-29.01.2020 או בסמוך לכך, וביום 08.03.2020 או בסמוך לכך, בהתאמה. אל הקבוצה והערוץ הצטרפו אלפי משתמשים ופורסמו בהם 2,418 סרטים ו-2,651 תמונות הכוללים מודעות בדבר מתן שירותי זנות ותכנים מיניים של צעירות ישראליות ותוכן פורנוגרפי מרחבי העולם.
   11. קבוצות הטלגרם "WEBCAM LIVE" (1411952578 ID:), "Israel Cams" (ID:1232955634) ו-"מצלמות נסתרות וסרטונים חו"ל" (1159476612 ID:) – הנאשם יצר את הקבוצות ביום ה-23.03.2020 או בסמוך לכך, ביום 05.04.2020 או בסמוך לכך, וביום 18.10.2019 או בסמוך לכך, בהתאמה. בקבוצות פורסמו 1377 סרטונים ו-36 תמונות המכילים, ככלל, תוכן מיני של נשים שאינן מזוהות ונחזה כתוכן אשר צולם במצלמות נסתרות ללא ידיעת המצולמות.
   12. קבוצת הטלגרם "קיר הבושה" (ID: 1106936194) – הנאשם יצר את הקבוצה ביום 06.03.2020 או בסמוך לכך ונהג לפרסם בה מידע על אודות משתמשי טלגרם שמבצעים הונאות.
   13. קבוצות הטלגרם "TelerRich" ו-"JECBETCASINOLIVEISRAEL" – בקבוצות פורסמו הודעות הנוגעות לאתרי הימורים וסוכני הימורים הפעילים בטלגרם.
   14. קבוצת הטלגרם "XXXISRAEL SUPPORT CHANNLE" (ID: 1453843813) – הנאשם יצר את הקבוצה ביום 13.6.2020 או בסמוך לכך ובקבוצה פורסם מידע הנוגע לתמיכה בגישה לרשת הקבוצות למחזיקי טלפונים מסוג "אייפון".

בסה"כ רשת הקבוצות כללה **למעלה מ-100,000** משתמשי טלגרם שהצטרפו כחברים בערוצים ובקבוצות, והפרסומים בקבוצות היו זמינים לצפייה למשתמשי טלגרם שונים מכל מקום בארץ.

1. במועד מדויק שאינו ידוע למאשימה ולכל המאוחר מפברואר 2020 ועד למועד מעצרו, הסתייע הנאשם, לכל הפחות, בשני משתמשי טלגרם נוספים בניהול הקבוצות המוזכרות בסעיף 9.ב',ד' ו-י'. הגם שלא לקחו חלק פעיל בהפצת התוכן המיני המשתמשים המתוארים לעיל סייעו לנאשם, בין היתר, בשמירה על הסדר בקבוצות באכיפת חוקי הקבוצה ועדכנו את הנאשם באופן רציף וקיבלו ממנו הנחיות בנוגע לפעילותם.
2. עוד במהלך התקופה, הגדיר הנאשם משתמשים שונים שהצטרפו לרשת הקבוצות כ"מנהלים" וזאת ללא רשותם וללא ידיעתם.
3. בתקופה הרלוונטית פרסם הנאשם ברשת הקבוצות שיצר עשרות אלפי תמונות וסרטונים המכילים פרטים אישיים לרבות דרכי יצירת קשר ותוכן מיני של נשים שונות, מתוכן מאות הן צעירות ישראליות, בין היתר פרסם תמונות או סרטונים הכוללים תוכן מיני של הנשים המפורטות בנספח א' לכתב האישום, הכל ללא ידיעתן וללא הסכמתן.
4. בעקבות הפרסומים שבוצעו, בין היתר, ברשת הקבוצות שהקים הנאשם, נגרמו לנשים המפורטות בנספח א' נזקים משמעותיים, כך למשל:
   1. נפגעות רבות דיווחו על דיכאון או חרדה, מקצתן דיווחו שהחלו ללכת לטיפולים פסיכולוגיים וליטול תרופות פסיכיאטריות.
   2. מספר צעירות תיארו מחשבות אובדניות תכופות וחלקן אף דיווחו על ניסיונות התאבדות ממשיים.
   3. נפגעות דיווחו שבעקבות הפרסומים נאלצו לעזוב מסגרות קיימות וחלקן התקשו במציאת עבודה.
   4. מרבית הנפגעות תיארו קשיים ביציאה למרחב הציבורי, ביכולת להירדם בלילות, במתן אמון בבני המין השני ועוד.
   5. כמו כן, כמעט כלל הנפגעות דיווחו על הטרדות רבות, לרבות מיניות, שקיבלו ברשתות החברתיות, בטלפון שלהן ואף ברחוב כתוצאה מהפרסומים.
   6. נפגעת נ"ג דיווחה שבעקבות הפרסומים החלה להשתמש בסמים ואף התאשפזה במוסד גמילה.
   7. נפגעת ב"ט דיווחה כי הפרסום פגע בהליך הגיור שלה.
   8. אחת הנפגעות דיווחה על קושי תפקודי משמעותי ביציאה למרחב הציבורי עד כי לאחרונה עברה ניתוח פלסטי לשינוי תווי פניה, על מנת שלא יזהו אותה.
5. במעשיו המתוארים לעיל פרסם הנאשם ברשת הקבוצות שהקים, רבבות תמונות וסרטונים המתמקדים במיניותן של 160 צעירות ישראליות, לכל הפחות, בנסיבות שבהן יש להשפילן או לבזותן ומבלי שניתנה הסכמתן לפרסום. בנוסף, פרסם הנאשם ברשת הקבוצות שהקים, תצלומים ופרטים אישיים לרבות דרכי יצירת קשר של 184 צעירות ישראליות, לכל הפחות, בנסיבות שבהן הפרסום עלול להשפילן או לבזותן ומבלי שניתנה הסכמתן לפרסום.

## ב. הוראות החיקוק לפיהן מואשם הנאשם:

1. **הטרדה מינית והתנכלות –** עבירה לפי סעיף 3(א)(5א) בצירוף סעיף 5(א) סיפא לחוק למניעת הטרדה מינית, התשנ"ח-1998. **(ריבוי עבירות)**
2. **פגיעה בפרטיות –** עבירה לפי סעיף 5 בנסיבות סעיף 2(4) לחוק להגנת הפרטיות, התשמ"א-1981. **(ריבוי עבירות)**

# אישום שני:

## א. העובדות:

1. ביום 8.3.2020 או בסמוך לכך, הקים הנאשם ערוץ טלגרם בשם "טלזנות" מספר 1177093589 ID: והגדירו כפתוח להצטרפות לכל משתמש טלגרם (להלן: "**ערוץ הטלזנות**"). מיום הקמת הערוץ ועד ליום 23.06.2020 הצטרפו לערוץ הטלזנות כ-5,000 משתמשי טלגרם.
2. מיום 12.3.2020 או בסמוך לכך ועד למועד מעצרו (להלן באישום זה: "**התקופה הרלוונטית**"), עסק הנאשם בפרסום מודעות בדבר שירותי זנות בערוץ הטלזנות שהקים, ופרסם לכל הפחות 76 מודעות של כ-8 נשים שונות, כשהמודעות כולן מציעות שירותי מין, וזאת בתמורה לתשלום שגבה מאותן נשים. בין היתר פרסם הנאשם את המודעות הבאות:
   1. "**צעירה בת 20 תוססת בעלת חזה גדול מעניקה שירותי עיסוי בעפולה בדירה דיסקרטית**"

למלל זה צורף מספר טלפון ותמונה של אישה בבגד ים צהוב.

* 1. "**מארחת בבית פרטי בלוד למפגש ב300 שקל לסקס מלא מציצה טובה וארוכה אוראלי הדדי סקס בתנוחות מיזמוזים מפנקת אש אם תרצה פינוק שלא כולל סקס עולה 250 לבודי מסאג' מפנק מיזמוזים והרפייה אני אוהבת סקס ויודעת לפנק**"

למלל זה צורף מספר טלפון ושתי תמונות גוף של אישה בבגדים תחתונים.

* 1. בכותרת המודעה נכתב "**גיל 18+ בלבד, 350 לחצי שעה מפנקת**" ובגוף ההודעה נרשם "**בת 26, אשדודית חמה ומפנקת מזמינה אותך לדירתי לחוויה בלתי נשכחת!**"

למלל זה צורף מספר טלפון ושלוש תמונות בהן נחזית אישה בחזייה ובחולצה בעלת מחשוף עמוק.

* 1. "**חדשה באשקלון. ישראלית מהממת חצי תימניה חצי מרוקאית. פינוק מושלם וסוער. בדירה פרטית דיסקרטית לחלוטין"**

למלל זה צורף מספר טלפון ושלוש תמונות של אישה בבגדים תחתונים.

1. לשם קידום הפרסום של המודעות בדבר שירותי מין פעל הנאשם להגברת החשיפה של ערוץ הטלזנות למשתמשי טלגרם שונים, בין היתר באמצעים הבאים:
   1. הנאשם קידם ופרסם את ערוץ הטלזנות, במסגרת קידומה של רשת הקבוצות שהקים, בקבוצות שונות בטלגרם ובקבוצות עצמן בהן חברים למעלה מ-100,000 משתמשים.
   2. הנאשם יצר לחצן ייעודי המפנה באופן ישיר משתמשי טלגרם לערוץ הטלזנות, הנושא כותרת "טלזנות", ומיקם אותו בתפריט לחצנים אוטומטי שיצר, על מנת להקל על משתמשי הטלגרם את הניווט בין קבוצותיו השונות. את הלחצן פרסם בקבוצות שיצר.
2. ביום 29.03.2020 או בסמוך לכך, הקים הנאשם קבוצת טלגרם בשם "מארחות ונהנות" (להלן: "**מארחות ונהנות**") והגדירה כקבוצה הפתוחה לכל משתמש להצטרפות ולצפייה בתוכן אף ללא הצטרפות.
3. בקבוצת הטלגרם מארחות ונהנות מיום הקמתה ועד למועד מעצרו של הנאשם פורסמו מודעות המציעות שירותי מין בתשלום, פניות מצד זנאים המחפשים נשים בזנות לשם קבלת שירותי מין בעבור תשלום, נרשמו חוות דעת בנוגע לביקור אצל נשים שעוסקות בזנות והתקיים שיח בנושא ופורסמו מודעות בדבר מתן שירותי זנות וירטואליים.
4. עוד בתקופה הרלוונטית פעל הנאשם על מנת לאתר נשים העוסקות בזנות והציע להן לפרסם את שירותי הזנות בערוץ הטלזנות שהקים, בתמורה לתשלום. הנאשם, באמצעות פרופיל וואטסאפ פיקטיבי שיצר, פנה בהודעה למספרי טלפון אשר סבר כי נמצאים בשימושן של נשים בזנות ושלח למספרים אלו את ההודעה הבאה: "**חושבת שמגיע לך יותר פרנסה? האתרים קורסים אחד אחד? תעברי לפרסם בטלגרם ל100 אלף איש ! שבוע נסיון חינם עלינו ! לפרטים השיבי**".
5. במעשיו המתוארים לעיל פרסם הנאשם, בהזדמנויות שונות, פרסומים בדבר מתן שירותי זנות וכן ניסה לפרסם פרסומים בדבר מתן שירותי זנות.

**ב. הוראות החיקוק לפיהן מואשם הנאשם:**

# 1. פרסום שירותי זנות - עבירה לפי סעיף 205ג לחוק העונשין, התשל"ז-1977 (ריבוי עבירות)

2. **נסיון לפרסם שירותי זנות** – עבירה לפי סעיפים 205ג ו- 25 לחוק העונשין, התשל"ז-1977.

**אישום שלישי:**

**א. העובדות:**

1. מיום 23.07.2017 או בסמוך לכך, ועד למועד מעצרו, הועסק הנאשם בעיריית חיפה, ושימש כ"עובד ציבור" כהגדרתו בסעיף 34כד' לחוק העונשין, התשל"ז-1977. במסגרת תפקידו סייע לתושבים שונים לשלם באמצעות כרטיסי חיוב, באופן טלפוני, תשלומים לעירייה או לתאגידים אשר נותנים שירות לציבור בהתאם לחוק.
2. בין החודשים אוגוסט 2019 לפברואר 2020 או בסמוך לכך, נהג הנאשם להעתיק, ללא רשות וללא ידיעת מעסיקיו, פרטי חיוב של כרטיסי אשראי אשר נחשף אליהם במסגרת תפקידו. את פרטי החיוב אשר כללו, בין היתר, את השם המלא ומספר תעודת הזהות של בעל הכרטיס, מספר הכרטיס, תאריך פקיעת התוקף ומספר ה-cvv נהג הנאשם לשמור במכשיר הטלפון שלו, הכל ללא ידיעת והסכמת בעל הכרטיס.
3. בדרך המתוארת לעיל העתיק הנאשם, לכל הפחות, 43 כרטיסי חיוב של תושבים שפנו אליו במסגרת תפקידו, והכל ללא רשות או ידיעת מעסיקיו או בעלי כרטיסי החיוב.
4. במעשיו המתוארים לעיל פגע הנאשם בפרטיות, הפר אמונים ופגע פגיעה מהותית באמון הציבור, בטוהר המידות ובתקינות פעולותיהם של עובדי השירות הציבורי, משביצע במהלך עבודתו, בהיותו עובד ציבור, מעשי מרמה והפרת אמונים, שלא לצורך מילוי תפקידו, תוך ניצול מעמדו והאמון שניתן בו כעובד ציבור, והעתיק תוכן שאינו מיועד לפרסום, פרטים של כרטיסי חיוב, אליהם נחשף במסגרת תפקידו ללא רשות או ידיעת מעסיקיו.

**ב. הוראות החיקוק לפיהן מואשם הנאשם:**

1. **מרמה והפרת אמונים** - עבירה לפי סעיף 284 לחוק העונשין, התשל"ז-1977 (**ריבוי עבירות**)
2. **פגיעה בפרטיות** -עבירה לפי סעיף 5 בנסיבות סעיף 2(5) לחוק להגנת הפרטיות, התשמ"א-1981. **(ריבוי עבירות)**

**עדי התביעה**:

....

מורן אשול, עו"ד

מחלקת הסייבר בפרקליטות המדינה

גוהר איתי, עו"ד

מחלקת הסייבר בפרקליטות המדינה

תאריך: 21 בנובמבר, 2019

תיק פל"א: 232895/2019

# בקשת חילוט לפי סעיף 39 לפקודת סדר הדין הפלילי

בית המשפט הנכבד מתבקש להורות על חילוט מחשבו של הנאשם, מדיה מגנטית, וטלפונים של הנאשם אשר שימשו כאמצעי לביצוע העבירות המתוארות בכתב האישום, ונמצאו בחזקתו ובשליטתו עד ליום מעצרו.

|  |
| --- |
| הודעה לנאשם  הנאשם יכול לבקש שימונה לו סנגור ציבורי אם מתקיים בו אחד מהתנאים לזכאות נאשם לייצוג המנויים בסעיף 18(א) לחוק הסנגוריה הציבורית, תשנ"ו – 1995. |
| הודעה לבית המשפט  בהתאם להוראות סעיף 15א(א) לחוק סדר הדין הפלילי [נוסח משולב], התשמ"ב-1982  המאשימה מודיעה בזאת כי קיימת אפשרות לפיה יתבקש בית המשפט להטיל על הנאשם עונש מאסר בפועל, אם יורשע בתיק זה. |